[pic] | AZ EURÓPAI KÖZÖSSÉGEK BIZOTTSÁGA |

Brüsszel, 23.3.2007

COM(2007) 152 végleges

2004/0154 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a Tanácsnak

a transzeurópai közlekedési és energiahálózatok területén nyújtandó közösségi pénzügyi támogatással kapcsolatos általános szabályok megállapításáról szóló európai parlamenti és tanácsi rendelet elfogadására vonatkozó közös álláspontjáról

2004/0154 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a Tanácsnak

a transzeurópai közlekedési és energiahálózatok területén nyújtandó közösségi pénzügyi támogatással kapcsolatos általános szabályok megállapításáról szóló európai parlamenti és tanácsi rendelet elfogadására vonatkozó közös álláspontjáról

1. ELŐZMÉNYEK

A bizottsági javaslat Európai Parlamenthez illetve Tanácshoz történő továbbításának időpontja (COM(2004) 475 – 2004/0154(COD)): | 2004.7.14 |

Az Európai Gazdasági és Szociális Bizottság véleményének időpontja: | 2005.3.10 |

Az Európai Parlament véleményének időpontja (első olvasat): | 2005.10.26 |

A módosított bizottsági javaslat Európai Parlamenthez illetve Tanácshoz történő továbbításának időpontja (COM(2006) 245 – 2004/0154(COD)): | 2006.5.24 |

A közös álláspont elfogadásának időpontja: | 2007.3.22 |

2. A BIZOTTSÁG JAVASLATÁNAK CÉLJA

2004. július 14-én a Bizottság elfogadta a transzeurópai közlekedési és energiahálózatok területén nyújtandó közösségi pénzügyi támogatással kapcsolatos általános szabályokról szóló európai parlamenti és tanácsi rendeletre vonatkozó javaslatot, amely a 2236/95/EK tanácsi rendelet felváltására irányul.

A rendelet célja a Szerződés 155. cikkének (1) bekezdése alapján a transzeurópai közlekedési és energiahálózatok terén megvalósuló közös érdekű projektekhez nyújtott közösségi támogatáshoz kapcsolódó feltételek, eszközök és eljárások meghatározása.

A Bizottság 2006. május 24-én módosította eredeti javaslatát, elsősorban abból a célból, hogy az új javaslat megfeleljen a 2007 és 2013 közötti időszakra meghatározott közösségi pénzügyi keretről szóló, 2006 áprilisában létrejött intézményközi megállapodásban foglaltaknak.

A Bizottság eredeti javaslatában szereplő költségvetési források mind a közlekedés, mind az energiaügy terén jelentős mértékben meghaladják a 2007–2013 közötti időszakra szóló pénzügyi keretben a transzeurópai hálózatokra vonatkozóan meghatározott összegeket. A transzeurópai hálózatokról szóló rendeletre vonatkozó eredeti javaslat felülvizsgálatára tehát azért van szükség, mert a rendeletet hozzá kell igazítani a 2006 áprilisában jóváhagyott költségvetési forrásokhoz.

A pénzügyi keretben meghatározott források a közlekedési ágazat tekintetében eredetileg javasolt összegnek mindössze 40%-át, az energiaágazat vonatkozásában javasolt összegnek pedig csupán 45%-át teszik ki. Ez szükségessé teszi a támogatás odaítélésére vonatkozó eljárások átalakítását is (különös tekintettel a projektek kiválasztását és a támogatás mértékének meghatározását érintő eljárásokra).

Ezenkívül a Bizottság a javaslat felülvizsgálata során figyelembe vette az Európai Parlament által első olvasatban javasolt módosítások egy részét is. Végül a javaslat megszövegezését illetően is számos javítást hajtott végre.

3. A KÖZÖS ÁLLÁSPONTTAL KAPCSOLATOS MEGJEGYZÉSEK

Közös álláspontját a Tanács 2007.3.22 –án/-én, minősített többséggel fogadta el. A szöveg nem kizárólag a Tanács álláspontját mutatja be, hanem tükrözi a három intézmény között 2006. szeptembertől novemberig folyó tárgyalások eredményeként megszületett kompromisszumot is. Az Európai Parlament költségvetési bizottságának elnöke és a javaslat előadója levélben tájékoztatták a Tanács elnökségét, hogy amennyiben a Tanács változtatás nélkül elfogadja a kompromisszumos szöveget, javaslatot terjesztenek be a költségvetési bizottságban és a plenáris ülésen arra vonatkozóan, hogy a Parlament második olvasata során módosítások nélkül hagyják jóvá a közös álláspontot.

A közös álláspont számos változtatást hajtott végre a bizottsági javaslatban; a legfontosabbak a következők:

- A 2. és a 6. cikk, valamint a melléklet a közösségi támogatás odaítélésének két új lehetőségét vezeti be a közlekedés terén megvalósuló, a köz- és a magánszféra partnerségén alapuló projektek vonatkozásában. A támogatás odaítélésének ezen új módjait a Bizottság az Európai Beruházási Bankkal szoros együttműködésben dolgozta ki, és azok mindkét intézmény támogatását élvezik.

- A projektek kiválasztásával foglalkozó 5. cikk módosítására azért került sor, hogy az abban foglalt szabályokat a lehető legnagyobb mértékben összehangolják a meglévő közlekedési és energiaügyi iránymutatásokkal, figyelembe véve a Tanács és az Európai Parlament által kifejezésre juttatott véleményeket is. Ezek a változtatások elfogadhatóak a Bizottság számára.

- A 6. cikk nagyrészt változatlan maradt, a Tanács csupán a támogatásnak a belvízi utakra vonatkozó kiemelt projektek és az elsődleges fontosságú energiaügyi projektek tekintetében javasolt mértékét nem fogadta el. A Bizottság sajnálattal veszi tudomásul, hogy az általa javasolt mértékekkel a Tanács csak részben értett egyet, de elfogadja a kompromisszumot.

- A Tanács közös álláspontjában törölte a 7. cikk (1) bekezdését, amely a közösségi pénzügyi támogatás halmozásának kizárásáról rendelkezett. Noha a Bizottság helyénvalónak látta volna e bekezdés meghagyását, úgy ítéli meg, hogy a támogatáshalmozás kizárásának elve nem sérült.

A Bizottság e kérdés kapcsán nyilatkozatot fogalmazott meg, amelyet csatoltak a Közlekedési, Távközlési és Energiaügyi Tanács decemberi ülésének jegyzőkönyvéhez (lásd a mellékelt nyilatkozatot).

- A 8. cikken a közös álláspont kisebb változtatásokat hajtott végre annak egyértelművé tételére, hogy a munkaprogramok csupán alkalmazzák az iránymutatásokat tartalmazó határozatokban és a transzeurópai hálózatokról szóló rendeletben megállapított kritériumokat, és nem egészítik ki, módosítják vagy korlátozzák az alap-jogiaktus nem alapvető fontosságú elemeit. A Bizottság támogatja ezeket a módosításokat.

- A 9. cikket a közös álláspont annak biztosítása érdekében módosította, hogy a kiválasztott projektek vagy projektrészek számára odaítélendő pénzügyi támogatás összegére vonatkozó bizottsági határozat meghozatalára egy, a szabályozási bizottsággal folytatott konzultációt követően kerüljön sor. A Bizottság beleegyezik a konzultációba.

- A 15. cikk arról a bizottságról szól, amellyel egyes (például a munkaprogramokat érintő) bizottsági határozatok vonatkozásában konzultációt kell folytatni; ezt a cikket átdolgozták annak érdekében, hogy konzultációs bizottság helyett szabályozási bizottságról rendelkezzen. A Bizottság – ahogy az a 2236/95/EK rendelet esetében is történt – beleegyezik a szabályozási bizottság felállításába.

4. KÖVETKEZTETÉS

Mivel a Tanács közös álláspontja sem a javaslat fő célját, sem annak szellemét nem módosítja, a Bizottság támogatja ezt az álláspontot. Üdvözli azt a tényt, hogy a közös álláspont tükrözi az intézményközi tárgyalások eredményét, elősegítve ezzel a javaslat elfogadását a második olvasat során.

Melléklet: a támogatáshalmozás kizárásáról szóló nyilatkozat

A Bizottság nyilatkozata a támogatáshalmozás kizárásáról:

„Az ugyanazon projekthez különböző pénzügyi forrásokból nyújtott közösségi finanszírozás halmozásának kérdése a Bizottság számára állandó aggodalmat jelent. A Számvevőszék a transzeurópai hálózatok Bizottság általi kiépítéséről szóló jelentéseiben kiemelt figyelmet szentelt ennek a kérdésnek.

A strukturális alapokból és/vagy a Kohéziós Alapból pénzügyi támogatásban részesülő operatív programokkal összefüggésben ezen alapoktól eltérő közösségi pénzügyi eszközök nem használhatók fel az előírt nemzeti társfinanszírozás helyettesítésére.

A strukturális alapokból és/vagy a Kohéziós Alapból pénzügyi támogatásban részesülő operatív program részét képező projekt keretében felmerülő kiadásokhoz más közösségi támogatás nem nyújtható. Ebből következik, hogy amennyiben például az ERTMS-berendezésekkel vagy egy vasútvonal villamosításával kapcsolatos kiadásokhoz a strukturális alapokból és/vagy a Kohéziós Alapból nem nyújtanak támogatást, e kiadások támogathatóak a transzeurópai hálózatok finanszírozási keretéből. Magának a vasútvonalnak a megépítése finanszírozható az ERFA vagy a Kohéziós Alap forrásaiból.

A projekteket földrajzi szakaszok szerint is fel lehetne osztani, és az egyes projektszakaszokhoz vagy az ERFA-ból / a Kohéziós Alapból, vagy pedig a a transzeurópai hálózatok finanszírozási keretében rendelkezésre álló forrásokból lehetne társfinanszírozást biztosítani.

A transzeurópai hálózatokkal kapcsolatos támogatások odaítélésekor ezért a Bizottság ellenőrizni fogja, hogy a projektek nem részesültek-e már támogatásban a strukturális alapokból vagy a Kohéziós Alapból.

A Bizottság a Számvevőszékkel folytatott konzultációt követően iránymutatásokat ad ki a tagállamok számára arról, hogy milyen módon lehet a különböző támogatási eszközöket összekapcsolni.”